Adskillige børn er angiveligt blevet seksuelt krænket af andre børn på et asylcenter drevet af Langeland Kommune. Alt er kørt efter bogen, lyder det.

Adskillige børn på asylcenteret Præstekærgård ved Faaborg på Fyn kan have været udsat for seksuelt misbrug fra andre børn på centeret.

TV 2 er i besiddelse af en redegørelse fra Langeland Kommune, der driver asylcenteret Præstekærgård.

Borgmester på Langeland Bjarne Nielsen (V) siger i dag til TV 2:

- Det er selvfølgelig fuldstændig beklageligt, at sådan noget sker. Men som man også kan se af den redegørelse, der er sendt ud af vores børne- og familiechef, så er sagen kørt fuldstændig efter bogen. Der er ikke mere at komme efter. Udlændingestyrelsen er blevet orienteret om sagerne, og der bevilget ekstra ressourcer til at løse problemerne.

Af redegørelsen fremgår det, at 12 ud af 30 børn på centeret har været til lægen med gener, der højst sandsynligt stammer fra seksuelle overgreb.

Socialpædogerne: Børnene skal bygges op påny

Samtidig bekræfter redegørelsen, at asylcentret i en længere periode har været underbemandet - og at der er for mange timer, hvor børnene er alene. Et problem, mener Socialpædagogernes formand, Benny Andersen:

- Problemet er, at de her drenge og piger kommer med forfærdelige hændelser i deres liv. De har set far og mor blive dræbt, nogen af dem er blevet voldtaget og andre har efterladt søskende i bjergene. Det giver selvfølgelig en masse sår og traumer i sjælen, der gør, at de skal bygges op som nye mennesker. Og det kræver faglig indsigt, siger han til TV 2.

Sagen kommer efter en række andre historier om seksuelle overgreb mod børn på kommunens asylcentre:

I juli blev fem drenge anklaget for flere krænkelser og en voldtægt af en 16-årig pige på Langelands-festivalen.

I oktober blev to kvindelige medarbejdere på børnecentret i Tullebølle meldt til politiet for seksuelle overgreb.

I den seneste sag fra Præstekærgård har to drenge - en 8-årig og 10-årig - angiveligt tvunget yngre børn til øde steder og bedt dem tage tøjet af, hvorefter de er blevet krænket seksuelt og slået hvis de ikke makkede ret.